钦定古今图书集成/明伦汇编/官常典/第746卷 > 房壮丽
## 钦定古今图书集成/明伦汇编/官常典/第746卷 > 房壮丽

按《安州志》：“壮丽字威甫，先是江南句容人。自始祖祥
志，于永乐间迁入安州永昌里，历七世父春阳生。壮
丽幼而颖异，入黉宫，屡试冠军，食饩，中万历乙酉科
举人，乙未进士。初任陕西盩厔县。方期年，丁外艰，起
补山西襄陵县。莅任以宽仁简易为务，有廉能声。觐
京，行李萧然。在襄七年，深得民心，两立生祠，歌讼不”
衰。乙巳，拟礼部主事。丁未，考选湖广道监察御史，正
言谠论，多所建白。及按三吴，丰裁独持。清均粮役，石
纪犹存。荐属官杨涟等十三人皆为名臣。掌河南道，
总大计，鉴衡不爽，一切书函馈遗，闭门不纳。庚申，升
大理寺左丞，矜疑狱，释幽系，有《古廷尉风》。辛酉，巡抚
江西。主持大体，通省莫不怀德畏威。时有逆妖程鹏，
与一二宗室谋乱，祸且不测。承平日久，城池器械颓
废，兵马习于便安壮丽。毅然整顿振作设法力擒，程
鹏伏法，馀党即时解散，将伪造天书进呈。此一事也，
活千万生灵，省百万兵饷，不动声色而措于磐石之
安。晋少司空，总督河道。建宏议，谨堤防修筑濬疏之
费，岁省金钱无筭。尔时归仁、青田等口决，昼夜躬宿
河干，督率工作，迄告成功。形劳心瘁，三疏告归。丙寅，
起吏部右侍郎，后转左侍郎。时天启魏阉用事，壮丽，
中立不倚。丁卯秋，崇祯登极，在藩邸时即闻其清节，
遂擢总宪左都御史。尝有御笔“黄封密启”之旨，抄没
逆竖并诛谄附恶党事，遂委各御史凛遵执法，振台
纪核巡方，人不敢挠以私。以登极覃恩，加太子太保。
冬十一月，任冢宰。戊辰主计。先是，搢绅辈被权阉摧
折者，疏名上请，名曰《起废》。凡忠烈冤毙者，赠谥立祠；
革夺诰命者，赐复原职。先后登庸，澄叙流品；铨衡均
平，仕籍为之一变。又进中行、评、博，推知考选，省台部
曹，一秉虚公，不阿私好。考满晋秩，加太子太傅。三侍
经筵，两陪枚卜。无何，鞠躬劳勚，四疏乞休，准驰驿归。
寻加太子太师。是时年七十有三。归里后，惟薄田数
顷，日与父老量晴雨、说桑麻。又与先达辈作“真率会。”
每胜日令节，敲碁投壶、饮酒赋诗作字，以为娱戚。里
中有急则周之，有贫则惠之。间有院道，有司造庐以
请，咸披衷相告。课子择友、立社，手自批评。门下士如
顾竟成、陈浵、马腾龙、李呈秀，悉先后登科。林下十年，
值丙子八月，城陷，死难焉。时年八十有二。